Source: http://www.kecskemeti-hirhatar.hu/index_cikk.php?hh=bombariado-csinalt-hogy-elmaradjon-a-birosagi-targyalasa
Timestamp: 2019-04-23 12:00:49
Document Index: 35884770

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

KECSKEMÉTI HÍRHATÁR - Bombariadó csinált, hogy elmaradjon a bírósági tárgyalása
2014. 05. 16. 21:24
A rendőrség a nyomozást befejezve bíróság elé állítást javasol a bombafenyegető ügyében – közölte a médiával a törzsőrmester rendfokozatú szóvivő.
A rendőrség a nyomozást befejezve bíróság elé állítást javasol a bombafenyegető ügyében – közölte a médiával a törzsőrmester rendfokozatú szóvivő. Majd rögtön ezt követően kiderült, hogy nyitott kapukat dönget: dr. Sárközy Szabolcs, a Kecskeméti Törvényszék szóvivője arról adott tájékoztatást, hogy jövő csütörtökön bíróság elé állítják a férfit. Aki pancser módon egy mobiltelefonról riasztott a rendőröket: nem csoda, hogy lebukott.
Mint arról korábban beszámoltunk, a Bács-Kiskun Megyei Rendőr-főkapitányság ügyeletére április 23-án 7 óra 59 perckor egy telefonról névtelen bejelentést tett egy férfi, miszerint "Bomba van a Kecskeméti Törvényszéken és fel fog robbanni!".
Az épület átvizsgálása során robbanóanyagot, robbanószerkezetet nem találtak az egyenruhások.
A Kecskeméti Rendőrkapitányság Bűnügyi Osztálya 2014. május 10-én közveszéllyel fenyegetés bűntett elkövetésének megalapozott gyanúja miatt őrizetbe vette N. Márk 26 éves helyi lakost, aki gyanúsítotti kihallgatásán a bűncselekmény elkövetését elismerte.
A rendőrök kezdeményezték a férfi előzetes letartóztatását, amit a Kecskeméti Járásbíróság 2014. május 12-én elrendelt. A rendőrség a nyomozást 2014. május 15-én befejezte, a keletkezett nyomozati iratokat bíróság elé állítási javaslattal a Kecskeméti Járási Ügyészségnek küldi meg.
Dr. Sárközy Szabolcs a törzsőrmester fenti tájékoztatásán túl azt is közölte, hogy az volt a bombariadó oka, hogy április 23-án N. Márknak tárgyalása lett volna a Kecskeméti Törvényszéken. Azért, hogy a tárgyalás elmaradjon, a többszörösen büntetett előéletű férfi reggel 8 óra körül mobiltelefonról betelefonált a Bács-Kiskun Megyei Rendőr-főkapitányságra és valótlanul bejelentette, hogy bomba van a Kecskeméti Törvényszéken. A valótlan bejelentés miatt a Kecskeméti Törvényszék 2014. április 23. napjára kitűzött tárgyalásait el kellett halasztani, a bíróság épületét ki kellett üríteni.